دوه اورگی
دوه اورگی
عزیزه جعفرزاده
بیر کندلینین بیرجه دوهسی واردی. قونشوسونون دا دوهسینی امانتن گؤتوروب، ایکی دوه ایله کاروانا قوشولور. قاییداندا دوه صاحیبی گؤرور کی، اونون دوهسی الدن دوشوب:
-کیشی، قونشو حاقی سن منیم دومین باشینا نه گتیرمیسن؟ اونو نه قدر یوکلمیسن؟
-واللاه، قارداش، اؤز دوهمه نه قدر یوکلهمیشمسه، سنینکینه ده او قدر یوک وورموشام.
-پیس باخمیسان، ناوالاسین…
-واللاه، اؤز دوهمدن پیس باخمیشامسا، بالام اؤلسون…
غرض، دوه دوشور اؤلور. کندین باشبیلنلری ییغیشیب دوهنی کسیر، سویور، ایچآلاتینا دیقّتله فیکیر وئریب گؤرورلر کی، دوه هر جهتدن ساغلاممیش، آنجاق بیرجه دوهنین اورگینده بالاجا آغ لکه وار.
-کیشی، دوزونو دئ، نئینمیسن؟
-واللاه، اونو اؤز دوهمدن آییرمامیشام. تک بیرجه دفعه توز بورولغانیندا اونلاری اوز-اوزه یاتیردیب، اؤزوم ده آرالاریندا گیزلنمیشم، اوچوموزون ده باشیمیزین اوستونه یاش اؤرتوک آتمیشام. بیرجه او اولوب کی، همین واختدا اوزومو اؤز دوهمه چئویرمیشم. قوجالار:
-هه… دوهنین قلبینه صاحیبسیزلیگی دَییب؛ اورگینه خال دوشوب. دؤزمهییب…
کؤچورن: عباس ائلچین
pbt_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab